Minister onthul studente se slenters met beursgeldMinister Blade Nzimande. Foto: @TrafficRTMC/Twitter Dr. Blade Nzimande, minister van hoër onderwys en opleiding, het in die parlement onthul hoedat behoeftige studente allerlei slenters uithaal om geld wat hulle deur die Nasionale Finansieringshulpskema vir Studente (NSFAS) bekom, vir ander doeleindes as die aankoop van boeke te gebruik. Nzimande het geantwoord op uitgebreide navrae deur die DA-LP dr. Belinda Bozzoli nadat die NSFAS boekkoepons vervang het met ŉ kontanttoewysing van R5 000 per student per jaar. Volgens Nzimande is die koeponstelsel vervang om verskeie redes. Dit sluit in dat boekkoepons vervals is, studente die koepons aangewend het as betaalmiddel vir ander dienste, studente die koepons buite die deure van boekwinkels vir kontant verruil het, asook die feit dat koepons slegs by sekere handelaars bestee kon word en dus tot monopolistiese gedrag gelei het. Die koepons kon ook nie op tweedehandse boeke uitgegee word nie. Die nuwe stelsel beteken die toewysing se besteding is nie net tot boeke beperk nie, maar kan byvoorbeeld vir die aankoop van skootrekenaars gebruik word. Studenteleiers het ook vir die verandering van die stelsel gevra. Die minister het aangetoon die bedrag van R5 000 per student per jaar is daargestel as ŉ regverdige en bekostigbare bedrag ná behoorlike navorsing deur sy departement. Op Bozzoli se vraag of die departement monitor dat die geld wel aan boeke bestee word, het Nzimande geantwoord dat navorsing daaroor – asook oor die bewering dat boekverkope sedert en weens die verandering in die stelsel drasties afgeneem het – nog gedoen moet word. Hy het egter aangedui dat sy departement studente as volwassenes beskou en dat hulle toegelaat moet word om hul eie loopbaanbesluite te neem, gegrond op finansiële vryheid. Toe Bozzoli hom gevra het oor aanduidings dat studente weens die NSFAS-verandering eerder boeke onwettig afrol as om wettig gepubliseerde boeke te koop, het Nzimande gesê sulke bewerings moet nog deur behoorlike navorsing ondersoek word. Die plig van NSFAS is egter eintlik om toegang tot studiegeleenthede vir studente te verskaf en hulle te ondersteun as hulle akademiese struikelblokke ondervind.